Merke: Dynafit

Neste vinter lanserer Dynafit bindingene TLT Speed og TLT Speedfit, som skal fylle gapet mellom veldig lette Superlite og de tyngre Radical-bindingene. TLT Speed kombinerer en utløserskala (tilsvarende DIN) fra 6 til 12, med vekt på bare 285 gram (uten stopper, som kan monteres). TLT Speedfit er bittelitt tyngre og utløsingen kan justeres fra 5-10.

TLT Speed 12 koster 5 699 kroner, og Speedfit 4 999 kroner.

Les også: Slik fungerer topptursko og bindinger

– Allsidige

– De nye bindingene er litt kraftigere enn de letteste og en del lettere enn de kraftigste. Dermed har vi en lettvektsbinding som åpner for tøffere kjøring. Disse kan også justeres i lengden i motsetning til Superlite. Her får du veldig bra holdkapasitet i forhold til vekt, sier Trond Aalde i importøren 7Blåner.

– Hvilke skityper passer disse bindingene til?

– De aller fleste, men det vil være mer naturlig med kraftigere bindinger på de aller bredeste skiene.

LETT OG KRAFTIG: Dynafits nye bindinger veier ikke mye, men skal åpne for hissigere kjøring. Den sorte modellen nederst veier 285 gram, men er justerbar og har DIN fra 6 til 12. Foto: Tore Meirik

De nye bindingen har ikke roterende frontparti, slik man finner på Radical 2. De klassiske Beast-bindingene forsvinner fra Dynafits lineup til neste år. Dermed blir Radical 2 den kraftigste bindingen fra italienerne.

– Litt av grunnen til at Beast forsvinner er at Radical 2 med det nye frontpartiet tillater såpass hissig kjøring at behovet for Beast-bindingene har blitt borte, sier Aalde.

Sjekk også ut Eric Hjorleifsson fortelle om den nye Dynafit støvelen - Hoji Free

Oppdatert skikolleksjon

Men Beast-navnet beholdes i Dynafits nye ski-serie, som blir redesignet til 2017/18-sesongen. De tre bredeste skiene får navnet Beast 108 og 98 – hvor sistnevnte fins i en herre- og en dameutgave. Den nest bredeste serien heter Tour, og fins i midtbredder fra 82 til 98 millimeter. Under der igjen kommer Speed, hvor fjorårets nyhet Carbonio er med. Speed-serien har fem modeller, fra 76 til 90 mm midje (se spesifikasjoner nederst i artikkelen).

NYTT UTSEENDE: Dynafit har rydda opp i både modellnavn og design på skiene de lanserer neste vinter. Fra venstre: DNA, PDG, Carbonio, Speed 76, Speed 90, Speedfit 84, Speedfit 84 W, Tour 88 W, Tour 82 W, Tour 88, Tour 82, Tour 88, Tour 96, Beast 98 W, Beast 98 og Beast 108. Foto: Tore Meirik

Les også: Slik velger du toppturski

Kutter ut den bredeste

De letteste modellene – Race – fortsetter med de ultralette modellene DNA og PDG.

– Tour er serien som passer de fleste. Tour 82 erstatter 7Summits og Laila Peak, og Tour 88 erstatter Manaslu. Tour 96 erstatter Dhaulagiri, som kom denne sesongen, forteller Trond Aalde.

Den lette Speed-serien skal erstatte Nanga Parbat og Cho Oyo. Nye Speedfit erstatter Baltoro. Speeedfit er litt kraftigere, og myntet på folk som går opp og kjører ned i alpinanlegg. Beast-serien erstatter Meteorite, Sphinx, Chugach og Hokkaido.

– De nye Beast-modellene er betydelig lettere, og den bredeste fra denne sesongen – Hokkaido – utgår neste år, sier Aalde.

De nye skiene skal også ha jevnere innsving enn før, altså lik innsvingradius i hele skia, og noe mer volum i tuppene.

Se flere bilder i galleriet under!

Les også: Stibygging og baris

Dynafits nye ski:

(Vekta varierer naturlig nok med lengden, her er vekta på korteste og lengste versjon oppgitt.)

Race:

DNA: 690 gram, 8 999 kr.

PDG: 790 gram, 7 499 kr.

Speed:

Carbonio 89: 1090-1300 gram, 9 999 kr.

Speed 76: 900-1170 gram, 8 999 kr.

Speed 90: 1080 – 1370 gram, 9 499 kr.

Speedfit 84: 1150-1450 gram, 5 999 kr.

Speedfit 84 W: 1050-1250 gram, 5 999 kr.

Tour:

Tour 82: 1120-1480 gram, 5 499 kr.

Tour 88: 1190-1480 gram, 6 999 kr.

Tour 88 W: 1210-1350 gram, 6 999 kr.

Tour 96: 1400-1600 gram, 7 999 kr.

Free:

Beast 98: 1450-1610 gram, 7 999 kr.

Beast 98 W: 1320-1480 gram, 7 999 kr.

Beast 108: 1650-1950 gram, 8 799 kr.

Les Fri Flyts siste nyheter om topptur